PROVEDBENA UREDBA KOMISIJE (EU) 2022/1614

оd 15. rujna 2022.

o utvrđivanju postojećih područja dubokomorskog ribolova te izradi popisa područja za koja je poznato da se na njima nalaze ili bi se na njima mogli pojaviti osjetljivi morski ekosustavi

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2336 Europskog parlamenta i Vijeća od 14. prosinca 2016. o utvrđivanju posebnih uvjeta za ribolov dubokomorskih stokova u sjeveroistočnom Atlantiku i odredaba za ribolov u međunarodnim vodama sjeveroistočnog Atlantika te o stavljanju izvan snage Uredbe Vijeća (EZ) br. 2347/2002 (1), a posebno njezin članak 7. stavak 2. i članak 9. stavak 6.,

budući da:

(1) Uredbom (EU) 2016/2336 nastoji se, među ostalim, spriječiti znatne negativne utjecaje dubokomorskog ribolova na osjetljive morske ekosustave i osigurati dugoročno očuvanje dubokomorskih ribljih stokova.

(2) U travnju 2017. Europska komisija objavila je poziv za dostavu podataka na temelju članka 7. stavka 1. Uredbe (EU) 2016/2336. Države članice odgovorile su na poziv dostavom evidencija sustava za praćenje plovila (VMS) i drugih relevantnih i provjerljivih podataka o lokaciji ribolovnih aktivnosti usmjerenih na dubokomorske vrste koje su obavljala ta plovila tijekom referentnih kalendarskih godina 2009.–2011.

(3) U srpnju 2017., na temelju podataka koje su dostavile države članice (vidjeti uvodnu izjavu (2).), Komisija je zatražila od Međunarodnog vijeća za istraživanje mora (ICES) da izda savjet kako bi utvrdila postojeća područja dubokomorskog ribolova i izradila popis područja za koja je poznato da se na njima nalaze ili bi se na njima mogli pojaviti osjetljivi morski ekosustavi.

(4) U lipnju (2) i studenome (3) 2018. ICES je obavijestio Komisiju da su mu za izdavanje savjeta potrebni dodatni podaci o osjetljivim morskim ekosustavima i dodatni podaci iz sustava VMS. Države članice dostavile su te dodatne podatke Komisiji i ICES-u u razdoblju od travnja 2019. do prosinca 2020.

(5) Osim toga, od listopada 2019. do rujna 2020. ICES je održao niz radionica s državama članicama i dionicima kako bi izradio pouzdan znanstveni model prisutnosti osjetljivih morskih ekosustava.

(6) ICES je 5. siječnja 2021. izdao savjet (4) u kojem je utvrdio postojeća područja dubokomorskog ribolova pridnenim alatima na dubini od 400 do 800 metara i izradio popis područja za koja je poznato da se na njima nalaze ili bi se na njima mogli pojaviti osjetljivi morski ekosustavi. Nakon analize brojnih scenarija i opcija za zaštitu osjetljivih morskih ekosustava ICES je savjetovao da bi bilo najučinkovitije izraditi popis osjetljivih morskih ekosustava s visokim, srednjim i niskim indeksom prisutnosti u sustavu C-squares na dubini od 400 do 800 metara i istodobno ograničiti poremećaje ribolovnih aktivnosti (drugi scenarij, prva opcija).

(7) Komisija je 17. studenoga 2021. od ICES-a zatražila da izda dodatan savjet s koordinatama postojećih područja dubokomorskog ribolova i popisa područja osjetljivih morskih ekosustava samo u vodama Unije u sjeveroistočnom Atlantiku. Učinila je to zato što je ICES-ov savjet od 5. siječnja 2021. obuhvaćao vode Ujedinjene Kraljevine u sjeveroistočnom Atlantiku.

(8) ICES je taj savjet izdao 7. veljače 2022. (5)

(9) Uredbom (EU) 2016/2336 od Komisije se zahtijeva da na temelju najboljih dostupnih znanstvenih i tehničkih informacija donese provedbene akte o utvrđivanju postojećih područja dubokomorskog ribolova i popisa područja za koja je poznato da se na njima nalaze ili bi se na njima mogli pojaviti osjetljivi morski ekosustavi. Te su informacije stavljene na raspolaganje Komisiji tek od veljače 2022.

(10) Na temelju tih informacija trebalo bi utvrditi postojeća područja dubokomorskog ribolova u vodama Unije.

(11) Na istoj bi osnovi u vodama Unije trebalo utvrditi popis područja za koja je poznato da se na njima nalaze ili bi se na njima mogli pojaviti osjetljivi morski ekosustavi.

(12) Ovom Provedbenom uredbom ne dovode se u pitanje potreba za dodatnim mjerama očuvanja potrebnima za usklađivanje s relevantnim odredbama ni stajalište Komisije o usklađenosti država članica s njihovim obvezama prema relevantnim Unijinim propisima o okolišu.

(13) Odbor za ribarstvo i akvakulturu nije dao mišljenje u roku koji je odredio njegov predsjednik,

DONIJELA JE OVU UREDBU:

Članak 1. Postojeća područja dubokomorskog ribolova 1. Postojeća područja dubokomorskog ribolova utvrđuju se u skladu s koordinatama iz Priloga I. 2. Na postojeća područja dubokomorskog ribolova primjenjuju se pravila utvrđena u Uredbi (EU) 2016/2336, a posebno u njezinu članku 8. stavcima 2. i 4., koja se odnose na ograničenje odobrenja za ribolov i zabranu ribolova pridnenim povlačnim mrežama (koćama) na dubini većoj od 800 metara.

Članak 2. Popis područja za koja je poznato da se na njima nalaze ili bi se na njima mogli pojaviti osjetljivi morski ekosustavi 1. Popis područja za koja je poznato da se na njima nalaze ili bi se na njima mogli pojaviti osjetljivi morski ekosustavi utvrđuje se u skladu s koordinatama iz Priloga II. 2. Na područja za koja je poznato da se na njima nalaze ili bi se na njima mogli pojaviti osjetljivi morski ekosustavi primjenjuju se pravila utvrđena u Uredbi (EU) 2016/2336, a posebno u njezinu članku 9. stavcima 1. i 9., koja se odnose na primjenu te uredbe na ribolovne operacije pridnenim alatima na dubini većoj od 400 metara i zabranu ribolova pridnenim alatima na svim tako određenim područjima.

Članak 3. Stupanje na snagu Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 15. rujna 2022. Za Komisiju Predsjednica Ursula VON DER LEYEN

(1) SL L 354, 23.12.2016., str. 8.

(2) ICES 2018. Advice on locations and likely locations of VMEs in EU waters of the NE Atlantic, and the fishing footprint of 2009–2011.

(3) ICES 2018. Technical service to aid in the interpretation of ICES advice on locations and likely locations of VMEs in EU waters of the NE Atlantic, and the fishing footprint.

(4) ICES. 2021.. EU Request to advise on the list of areas where VMEs are known to occur or are likely to occur and on the existing deep-sea fishing areas (ref. (EU)2016/2336).

(5) ICES. 2022. EU request for a Technical Service to provide data output of the ICES 2021 advice on the deep-sea access regulation (ref. (EU)2016/2336) as coordinates for EU waters area only.